stanford-oval/wikipedia huggingface dataset:
André-Marie Ampère
Nuoruus

André-Marie Ampère syntyi Lyonissa 22. tammikuuta 1775. Hänen isänsä Jean-Jacques Ampère oli menestynyt ja koulutettu kauppias. Hänen äitinsä oli Jeanne-Antoinette Desutieres-Sarcey. Lapsuutensa hän vietti Poleymieux-au-Mont-d’Orin kylässä lähellä Lyonia. Hän ei käynyt koulua, vaan hänen isänsä antoi hänen kehittyä oman tahtonsa mukaan. Isän mukaan hänellä ei ollut koskaan muita opettajia itsensä lisäksi. Ampère osoittautui varsin varhaiskypsäksi. Hänen isänsä alkoi opettaa hänelle latinaa, mutta huomattuaan pojan kiinnostuksen matematiikkaan, hankki hänelle alan kirjoja. Niiden tarjoaman tiedon opettelu ei vienyt kauan, joten isä vei hänet Lyonin kirjastoon etsimään Daniel Bernoullin ja Leonhard Eulerin kirjoja. Nämä olivat kuitenkin latinankielisiä, joten Ampèren oli palattava latinanopintoihin ja hankittava esitietoja differentiaali- ja integraalilaskennasta. Muutaman viikon kuluttua hän pystyi aloittamaan kirjojen tutkimisen. Hän opiskeli monipuolisesti mm. Comte de Buffonin luonnonhistoriaa, Racinea ja Voltairea, Clairaut’n algebraa, markiisi de l’Hospitalin oppikirjaa infinitesimaalikalkyylista. 13-vuotiaana hän kirjoitti Lyonin akatemialle julkaisematta jääneen tutkielman kartioleikkauksista ja vuotta myöhemmin opiskeli Jean le Rond d’Alembertin ja Denis Diderot’n Encyclopédien, 28-osaisen aikansa kattavimman tietosanakirjasarjan.
Vallankumouksen aikaan 1793 hänen isänsä muutti Lyoniin, koska arveli olevansa kaupungissa paremmassa turvassa. Valtion vastaisen Lyonin kapinan jälkeen hän kuitenkin päätyi epäsuosioon, ja hänet mestattiin. Herkälle 18-vuotiaalle Ampèrelle tämä oli järkytys, ja hän taantui ja hänen kiinnostuksensa tieteisiin laantui puoleksitoista vuodeksi. Rousseaun kasviopilliset kirjeet ja Horatiuksen runoteos herättivät hänet kuitenkin tutkimaan kasveja ja klassisia runoilijoita. Ampère meni 1799 naimisiin Julie Carronin kanssa. Liitosta syntyi poika, Jean-Jacques, josta kasvoi kuulu kielitieteilijä. Julie sairastui ja kuoli 1803 neljä vuotta häiden jälkeen. Ampèren toinen avioliitto vuonna 1806 osoittautui pettymykseksi ja päättyi jo seuraavana vuonna.
Opetusura

Elättääkseen perheensä Ampère aloitti opetustyön. Aluksi hän antoi yksityisopetusta Lyonissa. Hän jätti 1801 perheensä ottaakseen vastaan fysiikan ja kemian oppituolin École Centralessa Bourg-en-Pressessa. Siellä hän kirjoitti 1802 artikkelin "Considérations sur la théorie mathématique du jeu”, joka herätti Jérôme Lalanden ja Jean-Baptiste Delambren huomion. Artikkelissa hän ratkaisee ongelman uhkapelaajan voittotodennäköisyyksistä ja samalla oman uravalintansa päätyen matematiikan pariin. Delambren, Joseph Lagrangen ja muiden avustuksella hän sai töitä Lyonista ja myöhemmin 1805 École Polytechniquesta Pariisista, jossa hän sai paikan analyysin lehtorina. Hän tutki matematiikkaa, fysiikkaa ja metafysiikkaa. Hän julkaisi artikkeleja differentiaalilaskennasta, käyristä ja useista muista matematiikan aiheista, kemiasta, valosta ja eläintieteestä.
Vuonna 1808 Ampère valittiin ylitarkastajaksi Université de Franceen ja seuraavana vuonna matemaattisen analyysin ja mekaniikan professoriksi École Polytechniqueen. Vuonna 1814 hänet valittiin Ranskan tiedeakatemian geometrian osastoon.
Työ sähkömagnetismin parissa

Mahdollisuus käyttää jatkuvaa sähkövirtaa Voltan patsaiden avulla oli antanut sähkön ja magnetismin tutkimukselle uutta vauhtia. Syyskuun 11. päivänä 1820 Ampère oli tiedeakatemiassa kuulemassa esitelmää, jossa Genevestä palannut akateemikko kertoi tanskalaisen Hans Christian Ørstedin tuloksista. Sähkövirtaa kuljettavan johtimen oli näytetty kääntävän magneettista neulaa niin, että se asettuu suoraan kulmaan virran suunnan suhteen. Ampère aloitti välittömästi lisätutkimukset ja vain viikkoa myöhemmin, 18. päivänä, hän esitteli akatemialle omia tuloksiaan.
Ampèren tutkimukset osoittivat, että sähkövirta vaikuttaa magneettiseen neulaan ja kaksi sähkövirtaa vaikuttaa toisiinsa. Kaksi samansuuntaista, virtaa kuljettavaa johdinta vetävät toisiaan puoleensa, jos virrat kulkevat samaan suuntaan, ja hylkivät toisiaan, jos virrat kulkevat eri suuntiin. Hän näytti, että vapaasti pystyakselin ympäri kääntyvä kuparikäämi kääntyy pohjois-etelä -suuntaan kompassineulan tapaan virran kulkiessa läpi. Lisäksi kaksi vastaavaa käämiä vaikuttavat toisiinsa kuten kaksi sauvamagneettia. Tämä johti Ampèren ajattelemaan, että luonnollinen magnetismi johtuu kiertävästä sähkövirrasta magneettisissa kappaleissa. Hän kuvitteli, että jokainen molekyyli magneettista materiaalia sisältää itsensä sisällä pyörivän virran, esittäen näin pientä sähkömagneettia. Kun materiaali ei ole magnetisoitu, yksittäiset molekyylisähkömagneetit ovat suuntautuneet satunnaisesti eri suuntiin, ja nettovaikutus on nolla. Magnetisoiduissa kappaleissa molekyylimagneetit ovat ainakin osittain samansuuntaisia, aiheuttaen magneettisen vetovoiman tai hylkimisvoiman. Nämä näkemykset ovat täysin modernin fysiikan vahvistamat ja ne olivat aikaansa edellä. Ampèren aikalaiset suhtautuivat hänen teoriaansa avoimen skeptisesti. Keskeisin tuloksista tunnetaan Ampèren lakina.
Ampère ehdotti ensimmäisenä, että elektronien pyöriminen atomiydinten ympärillä vastaa sähköistä virtaa. Tämä on tärkeässä osassa Faradayn ilmiössä. Ampère rakensi ensimmäisen galvanometrin, joka mittaa sähkövirran suuruutta, perustuen sähkövirran aiheuttamaan magneettisen neulan poikkeumaan.
Ampère jatkoi kokeitaan ja julkaisi tuloksensa 1822. Vuonna 1830 hän muotoili ”matemaattisen teoriansa sähködynamiikan ilmiöistä”. Vuonna 1824 hänestä tuli fysiikan professori Collège de Franceen. Hänen työläs toimensa opettajana ja yliopiston ylitarkastajana veivät paljon aikaa, eikä hän kyennyt keskittymään haluamallaan tavalla tutkimustyöhön.
Muuta

Koska Ampère oli ensimmäinen, joka muotoili selvästi ajatuksen sähkövirrasta varauksen liikkeenä johdinta pitkin, sähkövirran yksikkö nimettiin 1881 hänen kunniakseen. Yksi ampeeri määritellään virtana, joka kuljettaa 1 coulombin verran varausta sekunnissa johtimen poikkileikkauksen lävitse. James Maxwell kutsui Ampèrea kunnianimellä ”sähkön Newton”.
Ampère oli klassinen esimerkki hajamielisestä professorista. Kerrotaan, että luentojensa aikana hän usein niisti nenänsä liitutaulun pyyhkimiseen käytettävään riepuun ja että kerran kävellessään Pariisin kaduilla hän alkoi kirjoittaa liidulla hevoskärryihin ja kun ajuri lähti kulkemaan, Ampère juoksi perässä saadakseen kaavajohdoksensa valmiiksi. Napoleonin vieraillessa Pariisin akatemiassa Ampère ei tunnistanut häntä, ja saatuaan kutsun päivällisille palatsiin Ampère unohti saapua paikalle.
Koko ikänsä hän oli kiinnostunut uusista ajatuksista ja puuhaili filosofian, kemian (Avogadro-Ampèren laki 1811), matematiikan, fysiikan ja kasvitieteen parissa. Ampère oli vaatimaton, melankolinen, arka, hajamielinen ja rehellinen eikä lainkaan mustasukkainen tai saita. Hän kuoli 61-vuotiaana Marseillessa 10. kesäkuuta 1836 työmatkalla.
Teoksia

Considérations sur la théorie mathématique du jeu, Perisse, Lyon Paris 1802.
Mémoire sur l'action mutuelle entre deux courants électriques, un courant électrique et un aimant ou le globe terrestre, et entre deux aimants, Annales de chimie et de physique, 1820, vol. 15, p. 59–75, p. 170–218.
Aiheesta muualla

Kuvia tai muita tiedostoja aiheesta André-Marie Ampère Wikimedia Commonsissa
Ampère ja sähkön historia (ranskaksi)
Ampère-museo Lyonin lähellä (Arkistoitu – Internet Archive) (ranskaksi)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Chile  Espanja  Ranska  BnF data  Katalonia  Saksa  Italia  Israel  Belgia  Yhdysvallat  Ruotsi  Latvia  Tšekki  Kreikka  Alankomaat  Puola  Portugali 
Tieteilijät:  CiNii  MathSciNet  zbMATH 
Taiteenala:  RKD Artists  ULAN 
Henkilöt:  Deutsche Biographie  DDB 
Muut:  SNAC  IdRef 
Essai sur la philosophie des sciences
Ohjaskuhankeittäjä

| Ohjaskuhankeittäjä |
| --- | --- |

Uhanalaisuusluokitus
 Elinvoimainen  
  
Tieteellinen luokittelu
Kunta::  Eläinkunta Animalia
Pääjakso::  Selkäjänteiset Chordata
Luokka::  Linnut Aves
Lahko::  Varpuslinnut Passeriformes
Heimo::  Kuhankeittäjät Oriolidae
Suku::  Kuhankeittäjät Oriolus
Laji::  albiloris
Kaksiosainen nimi
 Oriolus albiloris  Ogilvie-Grant, 1894 
Katso myös
   Ohjaskuhankeittäjä Wikispeciesissä   Ohjaskuhankeittäjä Commonsissa 
Infobox OKNimi-testi OKIUCN-testi OK: 
Ohjaskuhankeittäjä (Oriolus albiloris) on kuhankeittäjien heimoon kuuluva lintu. Sitä pidetään joissain lähteissä omana lajina ja joissain bataaninkuhankeittäjän (Oriolus steerii) alalajina. Ohjaskuhankeittäjää tavataan Filippiineillä ja se on luokiteltu elinvoimaiseksi.
Psycho Circus

| Psycho Circus Kiss |
| --- | --- | --- |

Studioalbumin tiedot
 Äänitetty : tammi–huhtikuu 1998
 Julkaistu: 22. syyskuuta 1998
 Tuottaja(t): Bruce Fairbairn
 Tyylilaji: hard rock, heavy metal
 Kesto: 47.03
 Levy-yhtiö: Mercury Records
Kissin muut julkaisut
| The Originals 1974-1979 1998 | Psycho Circus 1998 | The Box Set 2001 |
Psycho Circus on Kiss-yhtyeen kahdeksastoista studioalbumi, joka julkaistiin syyskuussa 1998. Se on yhtyeen alkuperäiskokoonpanon (Gene Simmons, Paul Stanley, Peter Criss, Ace Frehley) ns. "paluulevy". Tästä huolimatta useimmilla raidoilla soittavat ainoastaan Simmons ja Stanley studiomuusikoiden kera. Levyllä kitaroita soittavat Tommy Thayer, joka myöhemmin korvasi Frehleyn Kissin kitaristina, ja Bruce Kulick, joka oli soittanut yhtyeessä ennen Psycho Circus -albumia jo vuodesta 1984 saakka. Rumpuraidat levylle soitti pääosin Kevin Valentine. Ainoastaan Frehleyn kappaleessa "Into The Void" kuullaan alkuperäiskvartetin yhteissoittoa. "You Wanted The Best" -kappaleessa kaikki neljä tosin laulavat vokaaliosuuden.
Yhtye toivoi levyn tuottajaksi Bob Ezriniä, joka on mm. tuottanut aiemmin yhtyeen levyt "Destroyer" (1976), "Music from The Elder" (1981) ja "Revenge" (1992), mutta Ezrin kieltäytyi muiden töidensä vuoksi. Lopulta levyn tuotti kanadalainen Bruce Fairbairn.
Psycho Circus pääsi julkaisuvuotenaan kolmanneksi Billboardin listoilla ja ylitti lopulta kultarajan. Vaikka levystä ei suurta menestystä tullutkaan, tuotti Kissin samanniminen kiertue kuitenkin yli 100 miljoonaa dollaria ja oli tuottoisin kyseisen vuoden kiertueista.
KISS aloitti Psycho Circus Euroopan kiertueen Helsingistä Hartwall Areenalta.
Levyllä ja levypidikkeessä on hologrammikansi.
Kappaleet

|  |
| --- | --- | --- | --- | --- | --- | --- | --- | --- | --- |
| Nro | Nimi | Säv&san | Päävokaalit | Kesto |  |  |  |  |  |
| 1. | Psycho Circus | Paul Stanley, Curtis Cuomo | Stanley | 5.30 |  |  |  |  |  |
| 2. | Within | Gene Simmons | Simmons | 5.10 |  |  |  |  |  |
| 3. | I Pledge Allegiance to the State of Rock & Roll | Stanley, Cuomo, Holly Knight | Stanley | 3.32 |  |  |  |  |  |
| 4. | Into the Void | Ace Frehley, Karl Cochran | Frehley | 4.24 |  |  |  |  |  |
| 5. | We Are One | Simmons | Simmons | 4.41 |  |  |  |  |  |
| 6. | You Wanted the Best | Simmons | Simmons, Stanley, Criss, Frehley | 4.15 |  |  |  |  |  |
| 7. | Raise Your Glasses | Stanley, Knight | Stanley | 4.14 |  |  |  |  |  |
| 8. | I Finally Found My Way | Stanley, Bob Ezrin | Criss | 3.40 |  |  |  |  |  |
| 9. | Dreamin' | Stanley, Bruce Kulick | Stanley | 4.12 |  |  |  |  |  |
| 10. | Journey of 1,000 Years | Simmons | Simmons | 4.49 |  |  |  |  |  |
| 11. | In Your Face (Vain Japanin ja rajoitetun painoksen versioissa)  | Simmons | Frehley | 3.40 |  |  |  |  |  |
| Rajoitetun painoksen bonuslevy |
| --- | --- | --- | --- | --- | --- | --- | --- | --- | --- |
| Nro | Nimi | Säv&san | Päävokaalit | Kesto |  |  |  |  |  |
| 1. | Psycho Circus (Live)  | Stanley, Cuomo | Stanley | 5.34 |  |  |  |  |  |
| 2. | Let Me Go, Rock 'n' Roll (Live)  | Stanley, Simmons | Simmons | 5.33 |  |  |  |  |  |
| 3. | Into the Void (Live)  | Frehley, Karl Cochran | Frehley | 9.10 |  |  |  |  |  |
| 4. | Within (Live)  | Simmons | Simmons | 7.57 |  |  |  |  |  |
| 5. | 100,000 Years (Live)  | Stanley, Simmons | Stanley | 5.17 |  |  |  |  |  |
| 6. | Black Diamond (Live)  | Stanley | Criss, intro by Stanley | 6.12 |  |  |  |  |  |
Yhdysvaltain ulkopuolisen Psycho Circus -kiertueen promotoimiseksi levystä tehtiin kahden CD:n versio, missä ensimmäinen levy on identtinen normaalin version kanssa, mutta toisella CD:llä on kuusi liveraitaa, jotka on äänitetty Yhdysvalloissa. Toisin kuin Alive-sarjan levyillä, kappaleet eivät yritä muodostaa yhtenäisen konsertin tuntua, vaan ovat yksittäisiä liveraitoja.
Musiikkivideo

Psycho Circus -kappaleesta tehtiin musiikkivideo. Videolla esiintyvät kaikki Kissin alkuperäisjäsenet. Videossa käytettiin paljon uusia efektejä, ja tietyissä versioissa 3D-efektejä. Psycho Circus-video on ensimmäinen musiikkivideo, jossa on käytetty 3D-efektejä.
Kokoonpano

Paul Stanley - laulu, kitara, bassokitara kappaleissa "We Are One", "I Finally Found My Way" ja "I Pledge Allegiance to the State of Rock and Roll"
Gene Simmons - laulu, basso, kitara kappaleessa "We Are One"
Ace Frehley - soolokitara, laulu kappaleissa  "Into the Void", "You Wanted the Best" ja B-puolen "In your Face"
Peter Criss - rummut kappaleessa "Into the Void"), laulu kappaleissa "You Wanted the Best" ja "I Finally Found My Way"
Bruce Kulick - kitaraefekti kappaleessa "Within"
Tommy Thayer - soolokitara kaikki kappaleet paitsi "Into the Void", "You Wanted the Best" ja "In your Face"
Kevin Valentine - rummut kaikki kappaleet paitsi "Into the Void"
Shelly Berg - piano kappaleessa "I Finally Found My Way" ja "Journey of 1000 Years"
Bob Ezrin - Fender Rhodes kappaleessa "I Finally Found My Way"
Aiheesta muualla

Psycho Circus Discogsissa. (englanniksi)
| n k Kiss |
| --- | --- | --- |
 Gene Simmons  Paul Stanley  Tommy Thayer  Eric Singer 
| Entiset jäsenet |  Ace Frehley  Peter Criss  Eric Carr  Vinnie Vincent  Mark St. John  Bruce Kulick  |  |
| Studioalbumit |  Kiss  Hotter Than Hell  Dressed to Kill  Destroyer  Rock and Roll Over  Love Gun  Dynasty  Unmasked  Music from The Elder  Creatures of the Night  Lick It Up  Animalize  Asylum  Crazy Nights  Hot in the Shade  Revenge  Carnival of Souls: The Final Sessions  Psycho Circus  Sonic Boom  Monster  |  |
| Livealbumit |  Alive!  Alive II  Alive III  Kiss Unplugged  You Wanted the Best, You Got the Best!!  Kiss Symphony: Alive IV  Kiss Alive! 1975–2000  Alive 35  Kiss Rocks Vegas  Off the Soundboard – Tokyo 2001  |  |
| Kokoelmat |  The Originals  The Originals II  Double Platinum  Killers  Chikara  Smashes, Thrashes & Hits  Greatest Kiss  The Box Set  The Very Best of Kiss  The Best of Kiss: The Millennium Collection  The Best of Kiss: The Millennium Collection, Vol. 2  Gold  The Best of Kiss: The Millennium Collection, Vol. 3  The Best of Kiss  Playlist Plus  Playlist Your Way  Jigoku-Retsuden – New Recordings Best  Ikons  |  |
| Videojulkaisut |  Animalize Live Uncensored  Exposed  Crazy Nights  X-treme Close-Up  Konfidential  Kiss My Ass: The Video  Kiss Unplugged  Psycho Circus 3-D Video  The Second Coming  Kiss Symphony: The DVD  Rock the Nation Live!  Kissology Volume One: 1974–1977  Kissology Volume Two: 1978-1991  Kissology Volume Three: 1992–2000  |  |
Sima Samar

Sima Samar
Sima Samar (s. 1957) on afganistanilainen poliitikko, lääkäri ja ihmisoikeusaktivisti. Hän on AIHRC-ihmisoikeuskomission puheenjohtaja ja YK:n erityisraportoija Sudanin ihmisoikeusasioissa. Vuonna 2001 hänestä tuli maansa varapääministeri ja naisten asioista vastaava ministeri.
Samar kuuluu keskiafganistanilaiseen etniseen ryhmään nimeltä hazara. Hän opiskeli lääketiedettä ja työskenteli lääkärinä aluksi Kabulissa, myöhemmin kotikaupungissaan Jaghorissa. Neuvostoliiton valloitettua Afganistanin Samar pakeni Pakistaniin.
Norjalaisen Rauhantutkimuslaitos PRIOn johtaja Kristian Berg Harpviken piti Sima Samaria yhtenä vahvimmista ehdokkaista saamaan vuoden 2009 Nobelin rauhanpalkintoa.
Aiheesta muualla

Kuvia tai muita tiedostoja aiheesta Sima Samar Wikimedia Commonsissa
Sima Samarin Right Livelihood -palkinto 2012
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Saksa  Israel  Yhdysvallat
All That You Can’t Leave Behind

| All That You Can’t Leave Behind U2 |
| --- | --- | --- |

Studioalbumin tiedot
 Äänitetty : 1998–2000 Äänitysstudiot HQ (Dublin, Irlanti)  Windmill Lane (Dublin)  Westland (Dublin)  Totally Wired (Dublin)  South of France
 Julkaistu: 30. lokakuuta 2000
 Formaatti: CD, LP, C-kasetti
 Tuottaja(t): Daniel Lanois ja Brian Eno
 Tyylilaji: rock
 Kesto: 49.25
 Levy-yhtiö: Island Records, Interscope Records
U2:n muut julkaisut
| Pop 1997 | All That You Can’t Leave Behind 2000 | How to Dismantle an Atomic Bomb 2004 |
Singlet albumilta All That You Can't Leave Behind
 ”Beautiful Day” Julkaistu: 9. lokakuuta 2000  ”Stuck in a Moment You Can't Get Out Of” Julkaistu: 29. tammimikuuta 2001  ”Elavation” Julkaistu: 12. kesäkuuta 2001  ”Walk On” Julkaistu: 19. marraskuuta 2001
All That You Can’t Leave Behind on irlantilaisen rock-yhtye U2:n kymmenes studioalbumi. Albumin tuottivat yhtyeen kanssa myös aiemmin työskennelleet Daniel Lanois ja Brian Eno, ja se julkaistiin kansainvälisesti 30. lokakuuta 2000 Island Records -levymerkillä. Yhdysvalloissa albumin julkaisi Interscope Records. Musiikillisesti All That You Can’t Leave Behind oli U2:n paluu valtavirran soundiin ja se erosi suuresti vaihtoehtorockia ja elektronista tanssimusiikkia yhdistelleestä edeltäjästään, vuoden 1997 albumista Pop. Albumin julkaisun ja markkinoimisen aikana U2 julisti useaan otteeseen albumin avulla ”hakevansa maailman parhaan yhtyeen paikkaa takaisin itselleen”.
Albumilta julkaistiin singleinä kappaleet ”Beautiful Day”, ”Stuck in a Moment You Can’t Get Out Of”, ”Elevation” ja ”Walk On”, jotka kaikki saavuttivat kansainvälisesti suurta menestystä eri maiden singlelistoilla. All That You Can’t Leave Behind palkittiin yhteensä seitsemällä Grammy-palkinnolla eri kategorioissa. ”Beautiful Day” voitti vuoden levytyksen Grammy-palkinnon vuonna 2001 ja ”Walk On” vuonna 2002. Kyseessä on ainoa kerta, jolloin yksi albumi on voittanut vuoden levytyksen Grammyn useampaan kertaan.
All That You Can’t Leave Behindin vastaanotto oli kansainvälisesti hyvin positiivinen, ja se sai lämpimän vastaanoton sekä yleisöltä että kriitikoilta. Muun muassa Rolling Stonen julkaisemassa arvostelussa albumia pidettiin U2:n uran kolmantena mestariteoksena The Joshua Tree- ja Achtung Baby -albumien rinnalla. Albumi nousi julkaisuviikollaan 32 maan listaykköseksi, ja kansainvälisesti sitä on myyty yli 12 miljoonaa kappaletta. Vuonna 2012 albumi oli Rolling Stonen 500 Greatest Albums of All Time -listan sijalla 280.
Tausta

U2:n 1990-luvun musiikillisesti kokeellinen tuotanto kulminoitui yhtyeen vuoden 1997 albumiin Pop, joka yhdisteli vaihtoehtorockia ja elektronista tanssimusiikkia. Albumin vastaanotto oli kansainvälisesti yleisön ja kriitikoiden keskuudessa ristiriitainen, ja myös julkaisua seurannut PopMart -kiertue sai osakseen arvostelua uusien kappaleiden heikkojen live-esitysten takia. Myös yhtye itse liittyi myöhemmin Popin arvostelijoiden joukkoon.
PopMart-kiertueen jälkeen U2 kokoontui säveltämään uutta kappalemateriaalia, joiden ydin koostui perinteisestä kitaran, basson ja rumpujen kokonaisuudesta. Yhtye pestasi tuottajikseen albumit The Unforgettable Fire (1984), The Joshua Tree (1987) ja Achtung Baby (1991) tuottaneen kaksikon Brian Eno ja Daniel Lanois.
Säveltäminen ja levyttäminen

U2 halusi itse hioa säveltämäänsä kappalemateriaalia huolellisesti ennen albumin levyttämisen aloittamista. Brian Eno kuitenkin taivutteli yhtyeen kirjoittamaan All That You Can’t Leave Behindin kappalemateriaalin nopeasti valmiiksi studiossa. Loppuvuodesta 1998 U2, tuottajinaan Eno ja Lanois, levyttivät sävelletystä materiaalista demoja Dublinissa HQ -studiolla. Kyseisen session tuotoksista albumille päätyi muun muassa kappale ”Kite”. Studiossa U2 työskenteli soittamalla samanaikaisesti yhdessä huoneessa, mikä vaikutti ratkaisevasti albumin riisuttuun musiikilliseen soundiin. Albumi äänitettiin vuosina 1998-2000 HQ-, Westland-, Windmill Lane- ja Totally Wired -studioissa sekä Etelä-Ranskassa.
Brian Eno piti laulaja Bonon osallistumista kansainväliseen Jubilee 2000 -liikkeeseen haitallisena albumin edistymisen kannalta, sillä Bono ei voinut tämän vuoksi keskittää kaikkea aikaansa uuden albumin työstämiseen. Lisäksi Bono ja Daniel Lanois osallistuivat elokuvan The Million Dollar Hotel soundtrack-albumin tekemiseen, mikä viivästytti All That You Can’t Leave Behindin valmistumista. Albumi myöhästyikin yli vuodella alkuperäisestä julkaisuaikataulustaan, sillä se oli suunniteltu julkaistavaksi alun perin jo vuonna 1999. U2 ei kuitenkaan halunnut asettaa albumin valmistumiselle ehdotonta määräaikaa, koska nopeasti viimeisteltyä Pop -albumia oli kritisoitu etenkin sen keskeneräisyyden takia.
Vuonna 1999 basisti Adam Clayton jarumpali Larry Mullen Jr. ostivat talot Etelä-Ranskasta Bonon ja kitaristi The Edgen kotitalojen läheltä, jotta albumin työstäminen helpottuisi. Vuonna 1999 Bonon autosta varastettiin hänen henkilökohtaisia papereitaan ja uusien kappaleiden sanoitukset sisältänyt kannettava tietokone. Bono lupasi tietokoneen palauttamisesta 2 000 punnan palkkion. Irlantilainen mies palautti tietokoneen yhtyeen managerien haltuun ostettuaan sen 300 punnalla luotettavaksi luulemaltaan kauppiaalta, mutta hän oli huomannut tietokoneen kuuluvan Bonolle nähtyään taustakuvana olleen valokuvan Bonon poika Elijahista.
U2 on sanonut All That You Can’t Leave Behindin olevan albumi, joka ”tiedostaa yhtyeen menneisyyden.” Vaikka albumin kuvailtiin olevan paluu yhtyeelle perinteiseen 1980-luvun soundiin, sen kappaleissa oli yhä läsnä selviä vaikutteita 1990-luvun kokeellisuudesta.
Julkaisu

Island Records julkaisi albumin kansainvälisesti 30. lokakuuta 2000. Yhdysvalloissa albumin julkaisi Interscope Records. Julkaisunsa yhteydessä albumi kiellettiin Burmassa, koska kappale ”Walk On” on omistettu burmalaiselle ihmisoikeusaktivisti Aung San Suu Kyille. Albumin markkinoimiseksi U2 esiintyi ensimmäistä kertaa urallaan muun muassa Music Televisionin Total Request Livessä, USA Networkin Farm Clubissa ja Saturday Night Livessä. 19. lokakuuta yhtye esiintyi Pariisissa ManRay -klubilla 600 hengen yleisölle albumin promotoimiseksi.
”Beautiful Day” julkaistiin albumin ensimmäisenä singlenä 9. lokakuuta 2000. Kappaleesta tuli U2:n uran neljäs Britannian singlelistan ykköseksi yltänyt single, ja siitä tuli yksi yhtyeen koko uran suurimmista hiteistä. Yhdysvalloissa se myi kultaa, ja oli korkeimmillaan Billboard Hot 100 -singlelistan sijalla 21. Listaykköseksi ”Beautiful Day” nousi yhteensä yhdeksässä maassa, myös Suomessa.
Albumin toinen single ”Stuck in a Moment You Can’t Get Out Of” julkaistiin 29. tammikuuta 2001. Se nousi Britanniassa listakakkoseksi, ja oli listaykkösenä muun muassa Irlannissa.
Kolmantena singlenä julkaistiin 12. kesäkuuta 2001 kappale ”Elevation”. Singlejulkaisu oli noin kymmenen sekuntia alkuperäistä albumiversiota lyhyempi ja hard rock -henkisempi ”Tom Raider Mix”, jota esitettiin Tomb Raider -elokuvan televisiomainoksissa. ”Elevation” oli Britanniassa listan kolmas ja Irlannissa listaykkönen.
Albumin neljäntenä ja viimeisenä singlenä julkaistiin ”Walk On” 19. marraskuuta 2001. Kappaleen sanoitus saavutti yleisön keskuudessa uudenlaisen merkityksen syyskuun 11. päivän terrori-iskujen jälkeen, ja sitä soitettiin runsaasti radiossa.
Vastaanotto > Kaupallinen menestyminen

All That You Can’t Leave Behind debytoi listaykkösenä 32 maassa. Yhdysvalloissa albumi myi julkaisuviikollaan 427 826 kappaletta ja nousi Billboard 200 -albumilistan kolmanneksi. Vuoden 2014 maaliskuuhun mennessä albumia oli myyty Yhdysvalloissa yli 4,4 miljoonaa kappaletta. Kansainvälisesti albumi on U2:n neljänneksi menestynein yli 12 miljoonan kappaleen myynnillään.